螳蜋捕蟬詩
作者：袁甫
朝代：宋

paragraphs: 鳴蜩善擇木，木美葉敷腴。
國于美蔭中，自慶無他虞。
螳蜋伺其便，欲進復趦趄。
怒臂俄一施，捕取如囚拘。
委身膏利吻，性命纔須臾。
均之細微物，一何强弱殊。
蜩乎汝無識，自知其過歟。
物在宇宙間，謹默迺安居。
今汝獨聒聒，晝夜長喧呼。
汝閙力不足，彼靜智有餘。
勝負從此決，誰謂汝非辜。
螳蜋既得意，自謂真良圖。
那知僅一飽，燕鵲已窺覦。
出爾反乎爾，胡能獨全軀。
乃知禍與福，不係巧與愚。
嘵嘵固不免，默默復何如。
置之不足道，燕坐觀厥初。